b'\n_START_ARTICLE_\nPowerglide\n_START_PARAGRAPH_\nPowerglide on General Motorsin vuosina 1950\xe2\x80\x931973 valmistama automaattivaihteisto, jossa on hydrokineettinen momentinmuunnin ja planeettahammaspy\xc3\xb6r\xc3\xa4st\xc3\xb6ll\xc3\xa4 toteutettu mekaaninen vaihde. Powerglidessa on kaksi vaihdetta eteenp\xc3\xa4in ja yksi taaksep\xc3\xa4in ajoa varten. Ylempi vaihde on suora. Johtuen Powergliden vaihteiden v\xc3\xa4hyydest\xc3\xa4, sen toiminta perustuu laajalle nopeusalueelle suunnitellun momentinmuuntimen k\xc3\xa4ytt\xc3\xb6\xc3\xb6n.\n_START_SECTION_\nPitk\xc3\xa4 historia\n_START_PARAGRAPH_\nPowergliden seuraajaksi suunniteltiin saman valmistajan Turboglide vaihteistoa, jonka toiminta hy\xc3\xb6dynsi erityisen pitk\xc3\xa4lle kehitetty\xc3\xa4 momentinmuunninta. Turbogliden valmistus aloitettiin vuonna 1957 mutta lopetettiin jo 1961 laatuongelmien vuoksi. N\xc3\xa4in ollen Turboglide ei syrj\xc3\xa4ytt\xc3\xa4nytk\xc3\xa4\xc3\xa4n Powerglidea, joka puutteistaan huolimatta saavutti mainetta kest\xc3\xa4vyydell\xc3\xa4\xc3\xa4n. Vuodesta 1962 alkaen Powerglidea valmistettiin alumiinirunkoisena. Vuosina 1968\xe2\x80\x931971 Powergliden vaihtoehdoksi valmistettiin hieman halvempaa k\xc3\xa4sivalintaista versiota, joka ei saavuttanut suurta suosiota. Powergliden valmistus jatkui, kunnes vuonna 1974 kolmevaihteinen Turbo-Hydramatic syrj\xc3\xa4ytti sen. _NEWLINE_Vaikka General Motors lakkasi valmistamasta Powerglidea, lujuutensa ansiosta sit\xc3\xa4 k\xc3\xa4ytet\xc3\xa4\xc3\xa4n yh\xc3\xa4 kiihdytysautokisoissa. Useat pienet valmistajat ovat my\xc3\xb6hemmin valmistaneet omia versioitaan Powerglidesta harrastajien k\xc3\xa4ytt\xc3\xb6\xc3\xb6n.'